Søren Egge Rasmussen (EL), 2025-11-07:
Jeg skulle hilse fra Alternativet og sige, at de er for lovforslaget.
Jeg skulle egentlig også hilse fra Enhedslisten og sige, at det er vi også, for vi er jo med i en aftale om tre udbygningsområder, hvor det skal gå lidt hurtigere.
Men jeg er også samtidig lidt betænkelig ved at give Energinet øget kompetence, og det her er jo så et forslag, hvor man hurtigere kan ekspropriere, man kan lave gode løsninger, hvor man kan ekspropriere, så man kan få lavet noget erstatningsnatur, og hvis der er nogen ejendomme, som skal købes af staten, kommer det til at ske hurtigere.
Det er sådan set fint nok.
Men når man giver Energinet ekstra redskaber, kan det også være, at de kommer til at lave noget forkert meget hurtigt, og den her opbakning til vores forstærkede elnet, som Konservative gjorde opmærksom på, er jo vigtig.
Jeg har for nylig besøgt nogle naboer til nogle planlagte nye højspændingsmaster, og når jeg står ude ved motorvejen vest for Aarhus ved Lyngby og kigger på den eksisterende højspændingsmasttracé og kan se, at Energinet planlægger, at den tracé skal flyttes længere ind i landet og dermed komme til at genere nogle naboer og ødelægge nogle naturværdier, tænker jeg: Kunne man ikke lægge den tracé tættere på motorvejen, kunne man ikke vælge en løsning, hvor man ødelægger mindre?
Det har jeg så stillet nogle udvalgsspørgsmål om, og det får vi så svar på om 3 ugers tid.
Det er lidt samme oplevelse, jeg har, når jeg besøger nogle naboer til planlagte højspændingsmaster nede på Koldingegnen.
Jeg var rundt at se fire steder, et virkelig naturskønt område, og dernede har man sådan nogle motorvejsstrækninger, hvor der står højspændingsmaster langs motorvejen, og de krydser også motorvejen.
Jeg vil nok sige, at når jeg står ude i Nørre Nebel og kigger ud på landskabet, nej, den hedder faktisk Vester Nebel – det er ikke sådan, når man er lidt uden for sit eget område – så ligger der en mindre by, som er i vækst, fordi der er nogle, der synes, det er et godt sted at bo, hvis man har sit arbejde i området ved Kolding, Vejle og Billund.
Der er sådan set også natur derude, der er skøn, og så ser man så, at de her højspændingsmaster, som Energinet planlægger at flytte længere væk fra motorvejen – der, hvor højspændingsmasterne er i øjeblikket – kommer til at gå omkring den her mindre by på to sider af byen.
Jeg forstår godt, at de naboer siger, at det her er en dårlig løsning.
Det er jo det, de har protesteret imod, og der har været de her meget store borgermøder på det seneste flere steder i landet, hvor borgerne ikke synes Energinet er særlig dygtige til at lytte, og de er i tvivl om, hvor den endelige plan så ender, for det er sådan noget med forudgående høring.
Det kan jo være fint at inddrage borgere på et tidligt tidspunkt, men når jeg lytter mig til deres beretning om de møder, har det ikke virket, som om Energinet var særlig lydhør.
Så er det, jeg er lidt betænkelig ved at give Energinet øgede beføjelser til at lave ekspropriation, når de f.eks. finder på, at en højspændingstracé skal flyttes.
Jeg ønsker virkelig, at vi får den her elektrificering og får de her elmotorveje, vi skal have, men der er altså også et hensyn til natur og naboer, som skal tages, og der virker de løsninger, jeg har været ude at lytte mig til og har set, ikke til at være de bedste.
Men jeg ser frem til en eller anden drøftelse ovre i ministeriet, når jeg får svar på mine udvalgsspørgsmål, og jeg er også bekendt med, at flere af mine kolleger her i Folketinget også har nogle spørgsmål og også har nogle henvendelser fra andre geografiske områder.
Jeg havde det egentlig sådan, da vi lavede den aftale om de her tre fremskyndelsesområder, at jeg godt vidste, at det ikke var så godt der på Sjælland, hvor vi skulle have 27 km nye højspændingsmaster.
Men jeg havde egentlig forstået det sådan, at strækningen fra Aarhus til Aabenraa var mindre problematisk, og der var det sådan set i et vist omfang planen, at noget skulle kabellægges, men så oplever jeg, at man kommer ned og ser nogle områder, hvor man flytter eksisterende højspændingsmaster.
Det kommer lidt bag på mig, og jeg håber, at vi kommer frem til nogle løsninger, som er langt bedre end det, som Energinet har skitseret nu.